 Hírek



[www.youtube.com/fordofeurope](http://www.youtube.com/fordofeurope)

**Az egyre növekvő kereslet kielégítésére a Ford ma megkezdi Romániában az új EcoSport kompakt SUV gyártását**

* A romániai Krajovában megkezdődik az új Ford EcoSport SUV gyártása, hogy a Ford kielégíthesse a kisméretű SUV-modellek iránt egyre növekvő keresletet, és hogy új munkahelyeket teremtsen Európában
* A gyártás egy 200 millió eurós beruházás eredményeként valósult meg; 2008 óta a Ford már több mint egymilliárd eurót fektetett be Krajovában
* Az új EcoSport gyártása 1700 új munkahelyet jelent a Ford világszínvonalú Krajova üzemében, ahol az év végéig 3900 főre emelkedik a teljes létszám. Az itt gyártott EcoSport a világ négy kontinensének 56 piacán lesz kapható
* Az új, kifinomultabb utastérrel készülő Ford EcoSport modellben erős, üzemanyag-takarékos 1.5 EcoBlue dízelmotor és Intelligens Összkerékhajtás működik; most először lesz kapható a sportos ST-Line kivitel

**KRAJOVA, Románia, 2017. október 12.** – A Ford Motor Company ma megkezdte az új EcoSport kisméretű SUV gyártását a Krajova összeszerelő üzemben, hogy kielégíthesse a szegmensben tapasztalható, egyre növekvő keresletet.

Az európai piacot eddig az indiai Chennai üzem látta el az EcoSport modellel; a Ford azért döntött az európai gyártás miatt, mert így még inkább zökkenőmentesen teljesítheti gyorsan szaporodó helyi megrendeléseket.

“Az EcoSport újabb példája annak, hogyan alapozhatjuk növekedésünket az erősségeinkre – például világszínvonalú SUV-modelljeink népszerűségére,” nyilatkozta Steven Armstrong, a Ford Motor Company csoportszintű alelnöke és az Európáért, a Közel-Keletért és Afrikáért felelős elnöke. „Egyre több vásárló érdeklődik az EcoSport és általában az SUV-k iránt, így most jött el az ideje, hogy Európában is beindítsuk a gyártást.”

A közel 4000 Ford-dolgozó mellett Klaus Johannis, Románia elnöke, Mihai Tudose, Románia miniszterelnöke, valamint számos fontos országos és helyi politikus is jelen volt az üzemben, amikor az első új EcoSport legördült a szerelőszalagról.

A Ford 20 legnagyobb európai piacán tavaly 27 százalékkal nőtt az iparág összesített SUV-értékesítése, és jelenleg az ilyen modellek teszik ki a régióban eladott új személygépkocsik több mint egynegyedét. A Ford európai SUV-értékesítése 2016-ban több mint 30 százalékkal növekedett, 2017 első nyolc hónapjában pedig a növekedés mértéke már a 27 százalékot is meghaladta.

Ez a növekedés egyben új munkahelyeket is jelent. Az idei év végéig a Ford további 1700 munkahelyet teremt a Ford Krajova üzemben, így az autó- és motorgyártó részlegekben összesen 3900 ember dolgozik majd. A vállalat 2008 márciusában vette át a gyárat, és a beruházások összege mára meghaladta az egymilliárd eurót, aminek eredményeképpen a létesítmény világszínvonalú autógyárrá fejlődött.

Krajova látja majd el az európai piacokat az EcoSport modellel (kivéve Oroszországot), ami a világ négy kontinensének 56 piacán is kapható lesz – az Egyesült Királyságban ugyanúgy, mint az óceániai Új-Kaledóniában, a közép-ázsiai Türkmenisztánban vagy Dél-Afrikában.

Az új EcoSport mellett továbbra is Krajovában készül majd a Ford 1,0 literes EcoBoost erőforrása – a világ egyetlen motorja, amely zsinórban négyszer is elnyerte az Év Motorja díjat.

**Új Ford EcoSport**

Az új Ford EcoSport sokoldalúbb, rugalmasabban variálható és kifinomultabb stílusú, és az autót modernebb technológiákkal szerelik fel. A modell kínálatában most szerepel első ízben a terepen és közúton egyaránt jobb tapadást kínáló Ford Intelligens Összkerékhajtás, amihez az új, modern 1,5 literes EcoBlue dízelmotor kapcsolódik akár 125 lóerős teljesítménnyel és optimális CO₂-kibocsátással.\*

Új középkonzol-kialakításával, kényelmesebb üléseivel, könnyebben használható kezelőszerveivel és lágy tapintású anyagaival az áttervezett utastér a kifinomultság új szintjét kínálja.

Az EcoSport kínálatában most először jelenik meg a sportos EcoSport ST-Line kivitel, ami a Ford Performance nagy teljesítményű autónak hangulatát idézi fel.

**# # #**

\* Az üzemanyag/energiafogyasztási, CO2-kibocsátási és az elektromos üzemmódban megtehető hatótávolság adatait az Európai Unió 715/2007/EC számú szabványa által előírt technikai kívánalmak és műszaki adatok alapján, illetve a legfrissebb EC/692/2008 direktíva alapján regisztrálták. Az üzemanyag-fogyasztási és CO2-kibocsátási adatok egy járműtípusra, nem pedig egy adott járműre vonatkoznak. Az alkalmazott tesztelési eljárás lehetővé teszi a különféle járműtípusok és különféle gyártmányok összehasonlítását. A közúti üzemanyag/energiafogyasztási, CO2-kibocsátási és az elektromos üzemmódban megtehető hatótávolság adatai eltérhetnek az itt közölt adatoktól, mivel ezeket befolyásolhatja a vezetési stílus, akárcsak egyéb, nem műszaki jellegű tényezők is. A CO2 egy üvegházhatású gáz, ami a legnagyobb mértékben felelős a globális felmelegedésért.

***A Ford Motor Company***

*A Ford Motor Company globális vállalat, amelynek központja a Michigan állambeli Dearborn. A vállalat tevékenységi köre a Ford személyautók, haszongépjárművek, városi terepjárók (SUV) és elektromos hajtású autók, valamint a Lincoln luxusautók gyártása, értékesítése, finanszírozása és a velük kapcsolatos szolgáltatások biztosítása. Ugyanakkor a Ford lendületesen dolgozik az új lehetőségek kiaknázásán az elektromos autók, az önvezető járművek és a mobilitás területén. A vállalat a Ford Motor Credit Company révén pénzügyi szolgáltatásokat is nyújt. A Ford mintegy 203.000 embert foglalkoztat világszerte. Amennyiben több információra van szüksége a Fordról, termékeiről vagy a Ford Motor Credit Company vállalatról, kérjük, keresse fel a* [*www.corporate.ford.com*](http://www.corporate.ford.com) *vagy a* [*www.ford.hu*](http://www.ford.hu) *honlapot.*

*A saját tulajdonú vállalatokban körülbelül 52.000 alkalmazottat, az összevont, illetve nem összevont közös vállalkozásokkal együtt pedig mintegy 66.000 embert foglalkoztató* ***Ford Európa*** *felel a Ford márkához tartozó autók gyártásáért, értékesítéséért és karbantartásáért Európa 50 piacán A Ford Motor Credit Company mellett a Ford Európa üzleti tevékenysége magában foglalja a Ford Ügyfélszolgálat és 24 gyártóüzem (16 saját tulajdonú vagy összevont közös vállalat és 8 nem összevont közös vállalkozás) működtetését. Az első Ford autókat 1903-ban szállították Európába – ugyanabban az évben, amikor a Ford Motor Companyt alapították. Az európai gyártás 1911-ben indult meg.*

|  |  |  |
| --- | --- | --- |
| **Sajtókapcsolat:** | Györke Orsolya |   |
|  | **Ford Közép- és Kelet-****Európai Értékesítő Kft.**1138 Budapest Népfürdő u. 22.  |  |
|  | Tel: +36 1 2454 205 |  |
|  | email: ogyorke@ford.com  |  |